દાર્જિલિંગ, જલપાઈગુડી, અલીપુરડાર, કુચબિહાર જેવા ઉત્તર-પૂર્વ બંગાળના જિલ્લાઓ માત્ર દેશમાં જ નહિ વિદેશમાં પણ તેના ‘સિક્સ-ટી’ માટે આકર્ષણનું કેન્દ્ર બન્યા છે. ટી (ચા), ટીક (સાગનું લાકડું), ટૂરિઝમ, ટોય ટ્રેન, ટાઈગર હિલ અને ટ્રેર્ક્સ પેરેડાઇઝ... આ સિક્સ-ટી દુનિયાના પ્રવાસીઓને અહીં ખેંચી લાવવા સક્ષમ છે. એમાય વળી અહીંના જંગલ અને પર્વત વિસ્તારમાં રહેતા લોકોનું કલ્ચર, એક શિંગવાળા ગેંડાનું અભયારણ્ય, જંગલી હાથી-ગેંડા અને જંગલી ભેંસો (ગોર) ઉપરાંત અનેક પ્રાણી પક્ષીઓવાળો ગુરુમારાનો જંગલ વિસ્તાર, પ્રવાસીઓને જંગલમાં ફરવા માટે ઊભી કરેલી સફારીની વ્યવસ્થા... પ્રવાસને વધુ રસપ્રદ બનાવે છે. દાર્જિલિંગ અને ગંગટોક ફરવા જાવ તો વચ્ચે રસ્તામાં આવતા આ વિસ્તારોમાં આરામથી બે-ત્રણ દિવસ યાદગાર બનાવી શકાય.